钦定古今图书集成/明伦汇编/家范典/第100卷 > 明方孝孺宗仪 > 《广睦》
## 钦定古今图书集成/明伦汇编/家范典/第100卷 > 明方孝孺宗仪 > 《广睦》

人之亲疏，有恒理而无恒情。自同祖推而至于无服，
又至于同姓，爱敬之道，厚薄之施，固出于天而不可
易。然有亲而若疏者，有疏而若亲者，常情变于所习
也。“阅岁时而不相见，则同姓如路人；比庐舍，同劳逸，
酒食之会不绝，则交游之人如昆弟。”使同姓如路人，
他人如昆弟，斯岂人之至情哉？物有以移之，君子未
必然，而常情所不能免也。圣人之治人，以常人之情
为中制，俾厚者加厚，而薄者不至于离，恐其以不接
而疏，疏而不相恤也。故为之祭酺之法，合之以燕乐
饮食，以洽其欢忻慈爱之情，恐其徇于利而不知道
也，肃之以《乡射读法》，使之祗敬戒慎而不至于怠肆。
祭而酺，所以为乐也；读法，所以为礼也。约民于礼乐，
而亲者愈亲，疏者相睦，此先王之所以为盛也哉！举
而行诸天下，今未见其不可也。然非士之职也，故欲
自族而行之乡而为之制，其制曰：“宗族岁为燕乐之
会四，其时则二月也，五月也，八月也，十有一月也，其
物则时祀之馀也，其品则豕与羊各一，酒醴羞果惟
所有而不必侈也。酒以七行九行为节也，位以尊卑
长幼为序也，苟尊矣，虽稚子犹位乎上也，苟长矣，虽
贫且贱以齿也。其言惟孝悌忠信而勿亵也，勿哗也，
勿慢也，饮虽醉而勿违礼也。”立子弟二人为执礼以
佐酒。酒至揖请饮，既饮揖请酬，既酬揖请殽。羞二人
歌诗，其诗则《蓼莪》《棠棣》《葛藟》《东门》《唐》之杕《杜谷》，《风》《雅》
之《黄鸟》之类，贵其能感人而敦伦理也。其数则如酒
也。立二人，讲说嘉言，古之人及乎教者，皆在所取也。
将歌也，将说也，执礼揖曰：“请肃以听。”皆拱而坐，坐则
肱相比，行则武相御，举爵饮酬食羞，皆后长者，毕则
旅揖辞而退。少者送长者于家，然后返。岁为礼仪之
会三：冬至也，岁之初吉也，夏至也。冬至，阳“之始生也。
君子之道自此始亨矣，宜有庆也。”是日昧爽，举族自
胜冠以上，咸盛服造祠下，相揖趋及门，祝启门，以次
入序立，以时羞献奠酒，皆再拜，班趋出。族之长坐别
堂次，长者率群昆弟子姓捧觞称寿毕，皆拜，遂以次
饮酒相拜如礼。典礼以谱至北向坐读之。长者命众
坐，众坐听善恶之在书者，咸读无隐。设席于南楹之
东，北向，署其上曰：“旌善之位。”善之多者，长者命之酒，
俾少者咸拜之。典礼翼以就位。署南楹之西曰：“思过
之所”，恶之累，书而不改者，俾立其下。于是长者以谱
所列传绪盛衰绝续之故明言之，而告以常训曰：“为
善如嗜饮食，去恶如去毒螫，慎思哉！勿坠尔先祖之
祀。”众拱而听，皆俯首就班，再拜出，少者授，长者杖，以
序行，乃还于家。夏至，阴之始生也，君子所宜慎也。是
日，素服谒祠，如冬至礼，不饮酒，不相拜，读谱之仪亦
如之。岁之初吉庆拜，如冬至礼，不读谱。乡党之制，岁
为燕乐之会，一其时，以秋，其物以祭社之馀，其坐以
齿，以德，以爵，其礼主于让，其仪如宗族之会，歌诗说
嘉言亦如之。其诗以《伐木鱼丽南有嘉鱼》，菁菁者莪宾之初筵，择乡人子弟群歌之。其诵嘉言也，耆老之
贤者举以教，在坐者皆起应曰：“祇奉长者之训。凡族
人乡人不与于会者八：悖伦纪者，斗争者，相讼者，使
酒而酗者，博奕者，过累书而不改者，虐乡里者，言伪
而行违者，皆君子之所弃也。不”善者弃而后知所戒，
然后善者尊而益劝。劝戒立，而俗宁有不美者乎？